જયંતિભાઈ પોતાની આપવીતી જણાવતાં કહે છે, “૨૦૦૮થી હું જયશ્રી સામે સંઘર્ષ કરી રહ્યો છું. મારી ઉપર બે વાર હુમલા પણ થયા છે અને સહેજ માટે બચી ગયો છું. જયંતિભાઈના કહેવા પ્રમાણે હુમલાની વિગતો કંઈક આવી છે. એક વાર બેસતા વર્ષે જયંતિભાઈ વડગામ પોલીસ સ્ટેશનના તત્કાલીન પોલીસ ઇન્સ્પેક્ટરને જાણ કરીને સપરિવાર દર્શનાર્થે મુક્તેશ્વર મહાદેવ ગયા હતા. મંદિર પરિસરમાં બે પોલીસ કોન્સ્ટેબલની હાજરીમાં જયશ્રી અને તેના તે વખતના સાથી રાજન બારડે જયંતિભાઈ પર હુમલો કર્યો. રાજન બારડ ફોર્ડ એન્ડેવર કારમાં પાછળ પડ્યા અને જયશ્રી ખુલ્લી તલવાર લઈને બાઇક ઉપર પાછળ પડી. હું તે વખતે નિજામપુરા ગામમાં સંતાઈ ગયો અને જયશ્રી સામે ગામલોકોને મોટો ઝઘડો થયેલો હોવાથી જયશ્રી ગામમાં આવી શકતી નહોતી. નહીંતર એ દિવસે મારું મર્ડર થઈ જાત. મારા પર હુમલાનો કેસ કોર્ટમાં ચાલવા ઉપર આવ્યો ત્યારે બીજી વાર વાર રસ્તામાં જયશ્રીએ મને ધમકી આપી હતી કે તું ખસી જજે, નહીંતર તને મારી નાખીશ.”